NARIADENIE KOMISIE (ES) č. 103/2006
z 20. januára 2006,
ktorým sa prijímajú dodatočné ustanovenia na uplatňovanie stupnice Spoločenstva na klasifikáciu jatočných tiel dospelého hovädzieho dobytka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1),
so zreteľom na nariadenie Rady (EHS) č. 1208/81 z 28. apríla 1981, ktorým sa určuje stupnica Spoločenstva na klasifikáciu jatočných tiel dospelého hovädzieho dobytka (2), a najmä na jeho článok 6 prvý pododsek,
keďže:
(1)
Nariadenie Komisie (EHS) č. 2930/81 z 12. októbra 1981, ktorým sa prijímajú dodatočné ustanovenia na uplatňovanie stupnice Spoločenstva na klasifikáciu jatočných tiel dospelého hovädzieho dobytka (3) bolo podstatným spôsobom zmenené a doplnené (4). V záujme jasnosti a prehľadnosti by sa malo toto nariadenie kodifikovať.
(2)
S cieľom zaistenia jednotnej klasifikácie jatočných tiel dospelého hovädzieho dobytka v Spoločenstve je potrebné vytvoriť presnejšie definície tried mäsitosti a miery pretučnenosti.
(3)
Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Dodatočné ustanovenia špecifikujúce definíciu tried mäsitosti a miery pretučnenosti uvedené v článku 6 prvý pododsek nariadenia (EHS) č. 1208/81 sú uvedené v prílohe I k tomuto nariadeniu.
Článok 2
Nariadenie (EHS) č. 2930/81 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. januára 2006